钦定古今图书集成/历象汇编/庶征典/第009卷 > 汉书 > 《天文志序》
## 钦定古今图书集成/历象汇编/庶征典/第009卷 > 汉书 > 《天文志序》

凡天文在图籍昭昭可知者，《经星常宿中外官》凡百
一十八名，积数七百八十三星，皆有州国官宫物类
之象。“其伏见蚤晚，邪正存亡，虚实阔狭，及五星所行，
合散犯守，陵历𩰚食，彗孛飞流，日月薄食，晕适背穴，
抱珥虹蜺，迅雷风祅，怪云变气”，此皆阴阳之精，其本
在地，而上发于天者也。政失于此，则变见于彼，犹景
之象形，乡之应声。是以明君睹之，而寤饬身正事，思
其咎谢，则祸除而福至，自然之符也。